হেনরিয়াড
শেকসপিয়রীয় বিদ্যায় হেনরিয়াড (ইংরেজি: Henriad) বলতে উইলিয়াম শেকসপিয়রের ইতিহাসাশ্রয়ী নাটকের একটি বিশেষ গুচ্ছকে বোঝায়। কোনও কোনও গবেষক এই নামে শেকসপিয়রের চারটি নাটককে (নাট্য-চতুষ্টয়) বোঝান, আবার কোনও কোনও সূত্র ও গবেষকদের মতে এই পরিভাষাটি ব্যবহৃত হয় আটটি নাটক বোঝাতে। ঊনবিংশ শতাব্দীতে অ্যালগারনন চার্লস সুইনবার্ন তিনটি নাটক বোঝাতে "হেনরিয়াড" কথাটি ব্যবহার করেছিলেন, কিন্তু এই ব্যবহারের প্রচলন এখন আর নেই। একটি অর্থে "হেনরিয়াড" বলতে বোঝায় রিচার্ড দ্য সেকেন্ড, হেনরি দ্য ফোর্থ, পর্ব ১, হেনরি দ্য ফোর্থ, পর্ব ২ ও হেনরি দ্য ফিফথ নাট্য-চতুষ্টয়কে - এর থেকে এমন ইঙ্গিত করা হয় যে এই চারটি নাটক শেকসপিয়রের মহাকাব্যপ্রতিম রচনা এবং প্রিন্স হ্যারি (যিনি পরে পঞ্চম হেনরি হয়েছিলেন) হলেন মহাকাব্যিক নায়ক। (এই নাট্য-চতুষ্টয় "দ্বিতীয় নাট্যচতুষ্টয়" বা "দ্বিতীয় হেনরিয়াড" নামেও পরিচিত।) ব্যাপকতর অর্থে "হেনরিয়াড" বলতে আটটি নাটককে বোঝায়: উপরিউক্ত নাট্য-চতুষ্টয় (রিচার্ড দ্য সেকেন্ড, হেনরি দ্য ফোর্থ, পর্ব ১, হেনরি দ্য ফোর্থ, পর্ব ২ ও হেনরি দ্য ফিফথ) এবং সেই সঙ্গে পূর্বে রচিত আরও চারটি নাটক, যেগুলি গোলাপের যুদ্ধ নামে পরিচিত গৃহযুদ্ধের ঘটনা অবলম্বনে রচিত হয় - হেনরি দ্য সিক্সথ, পর্ব ১, হেনরি দ্য সিক্সথ, পর্ব ২, হেনরি দ্য সিক্সথ, পর্ব ৩ ও রিচার্ড দ্য থার্ড।